google/wiki40b huggingface dataset:
Sardisk

Utbredelse og offentlig status

Det italienske parlamentet anerkjente sardisk som ett av flere minoritetssprog gjennom loven Norme in materia di tutela delle minoranze linguistiche storiche («Regler for å beskytte historiske sprogminoriteter») i 1999. Det blir imidlertid også hevdet at sardisk ikke er et eget sprog, men bare en italiensk dialekt.
I 2006 ble det innført et standardisert skriftsprog, Limba sarda comuna (LSC), som ble ratifisert 7. mars 2007. Første tekst i LSC var statuttene for den autonome regionen Sardinia.
Xysticus lanio

Utbredelse

Xysticus lanio er utbredt i palearktis, Den finnes i Norge, nord til Midt-Norge, utbredt, men ikke tallrik.

Utseende

Xysticus lanio er mellom 4 og 7 millimeter lang. Hunnen er generelt noe større enn hannen. Kroppen er todelt i en bakkropp og et hode-bryst parti, kalt cephalothorax. Hodet har forfra en slags firkantet form. Foran på hodet er det åtte øyne. Hos krabbeedderkopper er de to fremste beina ekstra kraftige og lange, mens de to bakerste beina er kortere.
Hunnen er lyst eller litt mørkere brun eller rødbrun, med lysere eller mørkere flekker. Fargene er ofte litt blasse ikke så kontrastfulle som hos andre Xysticus-arter, som blant annet Xysticus cristatus. Et annet kjennetegn kan være at det på bakkroppen er en rekke små mørke flekker og at den mangler slektens forholdsvis vanlige trekant-tegning, på ryggsiden av forkroppen.
Hannen er mørkere, nesten svart med kontrastrike lyst brungule tegninger. Forkroppen er mørk med et lyst Y-formet merke.
Mange av artene i slekten Xysticus er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd. De voksne (imago) finnes på våren og tidlig om sommeren.
Yggdrasil (studentavis)

Yggdrasil var en studentavis som ble utgitt to-tre ganger i året av studentene ved Høgskolen i Molde. Avisa utgis i A4-format i et opplag på cirka 1400.
Koutiala

Koutiala er Malis fjerde største by, beliggende i regionen Sikasso, ca 140 km nord for byen Sikasso. Koutiala er hovedstaden en den administrative kretsen med samme navn, og har ca 138 000 innbyggere.

Økonomi

Koutiala er Malis største og mest kjente bomullsprodusent, og byen kalles noen ganger for «det hvite gullets hovedstad» på grunn av sin bomull. Produksjonen har imidlertid stagnert siden 1980-tallet. I tillegg til bomull er Kuotiala kjent for produksjon av jordbruksprodukter, og da først og fremst hirse, durra og mais. Koutiala er Malis nest mest industrialiserte land, med blant annet fabrikkene Compagnie malienne pour le développement du textile (CMDT) og Huilerie cotonnière du Mali (HUICOMA).
Wimbledon-turneringen 2017 – Singel kvinner

Wimbledon 2017 – Singel kvinner ble spilt fra 3. til 15. juli 2017.
Johanna Matintalo

Friidrett

Under Nordisk juniormesterskap i friidrett 2014 tok hun gullmedalje på både 800 og 1 500 meter, mens hun året etter tok sølv på 800 meter og bronse på 1 500 meter.
Matintalo tok en individuell juniorbronse under Nordisk mesterskap i terrengløp 2015.

Langrenn

30. november 2014 debuterte Matintalo i verdenscupen i langrenn på hjemmebane i Ruka, der hun endte på en 70.-plass 4.20,6 bak vinneren Therese Johaug.
Under U23-VM på ski 2017 i Park City tok hun sølv i 15 km klassisk, mellom norske Lotta Udnes Weng og russeren Jana Kirpitsjenko.
Helgeland Sparebank

Helgeland Sparebank (HSB) er den største banken på Helgeland, med en forvaltningskapital på 34,1 milliarder kroner (13.08.2019) og om lag 150 årsverk. Banken har 6 kontor i regionen, og er den 11. største sparebanken i Norge. 
Helgeland Sparebank har hovedkontor og forretningsadresse i Mo i Rana, og ledes av administrerende direktør Hanne Nordgaard.

Historie

Formålet med sparebankene var fra starten av at de skulle være hjelp til selvhjelp for folk med små inntekter, og bidra til økonomisk selvstendighet og trygghet for den enkelte.
Den nåværende Helgeland Sparebank er resultatet av en fusjon mellom Sparebanken Rana og den opprinnelige Helgeland Sparebank. Styrene i begge bankene behandlet og vedtok enstemmig forslag om fusjon den 2. november 2004. Den 1. april 2005 ble Sparebanken Rana slått sammen med Helgeland Sparebank, og banken fikk sin nåværende form.  
Den opprinnelige Helgeland Sparebank ble opprettet i 1977 da Vefsn Sparebank i Mosjøen fusjonerte med Herøy Sparebank, Brønnøsund Sparebank, Velfjord Sparebank og Vevelstad Sparebank. Noen år senere fusjonerte også Vega Sparebank og Brønnø Sparebank med Helgeland Sparebank. Den eldste av bankene - Vefsn Sparebank - ble grunnlagt den 7. januar 1860, og Helgeland Sparebank kunne derfor feire sitt 150-årsjubileum i 2010.
Sparebanken Rana var også et resultat av sammenslutning av flere banker. Banken ble opprettet 1. april 1876 med navnet Mo Sparebank , og i perioden fra 1964 til 1991 ble den sammensluttet med Korgen Sparebank, Lurøy Sparebank, Rødøy Sparebank. I 1986 ble disse bankene til Sparebanken Rana, og i 1991 ble også Hemnes Sparebank fusjonert inn.
Banken var fra fusjonen i 2005 organisert i to regioner; region nord og region sør, med regionskontorer i Mo i Rana og Mosjøen. Den 1. januar 2015 ble banken omorganisert, og den kunderettede virksomheten er nå inndelt i en personmarkeds- og en bedriftsmarkedsdivisjon, ledet av henholdsvis Dag-Hugo Heimstad (direktør personmarked) og Bjørn-Tore Brønlund (direktør bedriftsmarked).
Changhai

Changhai (kinesisk: 长海县; pinyin: Chánghǎi Xiàn) er et fylke i provinsen Liaoning i Folkerepublikken Kina. Det er understilt den subprovinsielle by Dalian.
I 1999 var folketallet på 88 356 innbyggere.
Fylket består av over hundre øyer i Gulehavet. Dette er, under navnet Changshan-øyene (forenklet kinesisk: 长山群岛; pinyin: Changshan Qundao eller forenklet kinesisk: 长山列岛; pinyin: Changshan Liedao), Kinas nest største (tallrikeste) øygruppe. Etter den russisk-japanske krig ble Changshan-øyene annektert av Japan, i 1945 ble de tilbakeført til Kina.
Cosmic Gate

Biografi

De to møttes tilfeldig i et studio i november 1998, hvor de fant tonen og bestemte seg for å lage en låt sammen. Resultatet ble låta "The Drums", en Hard Trance låt som skulle markere starten på Cosmic Gate. 
Begge fant seg nødt til å slutte i sine faste jobber som DJ-er i to av de største klubbene i Tyskland, for å få nok tid til å lage remixer for artister som Blank & Jones, Ferry Corsten, Rank 1 og Tiësto, ved siden av DJ-oppdrag verden over, og egne produksjoner.
Indoor Meeting Karlsruhe 2019

Indoor Meeting Karlsruhe 2019 var et internasjonalt friidrettsstevne som ble arrangert 2. februar 2019, i Messe Karlsruhe i Karlsruhe i Tyskland. Stevnet var en del av IAAF World Indoor Tour 2019. 
Øvelser markert i fet skrift inngår i IAAF World Indoor Tour.
Sundance gasskraftverk

Sundance gasskraftverk er et varmekraftverk i Pinal County i Arizona, USA. Anlegget har en installert produksjonskapasitet på 450 MW, fordelt på 10 turbiner. Operatør er energiselskapet Arizona Public Service Co. 
Kraftverket stod ferdig utbygd i  2002. Brenselkilden er naturgass.
Raceloma natalensis

Utseende

En liten (ca. 12 millimeter), halvblank, mørk gullbasse. Forkroppen er svart, dekkvingene er matt bronseaktige til fiolette. Hannen har ingen horn eller utvekster på hodet, oversiden er nokså kraftig punktert. "Snuten" er rundet, litt utvidet forover, innbuktet i spissen. Pronotum er tett og kraftig punktert, med skarp siderand, kanten kan være oransje.

Utbredelse

Arten er utbredt i Sør-Afrika.
Skattebetalerforeningen

Skattebetalerforeningen er en selvfinansiert interesseorganisasjon med visjon om å gjøre skattehverdagen enklere.
Foreningen er partipolitisk nøytral, og foreningen hadde i desember 2010 ca 17 000 medlemmer.
I tillegg til å yte juridisk bistand til sine medlemmer, jobber foreningen aktivt med å påvirke skatte- og avgiftspolitikken gjennom media, politikere og aktuelle myndigheter.
Skattebetalerforeningens medlemsblad, Skattebetaleren, gis ut med seks utgaver i året.
Kobbertakspalasset

Kobbertakspalasset (polsk Pałac pod Blachą, bokstavelig talt «Palasset under blikket») er et barokkpalass i Warszawa, like ved Kongeslottet. Palassets uvanlige navn (løst oversatt fra polsk) kommer av dets kobbertak, en sjeldenhet i første halvdel av det 18. århundre, da palasset ble bygd. Det huser i dag en utstilling av orientiske tepper.

Historie

Palasset ble bygd av Stanisław August Poniatowski i årene 1720–1730 etter tegninger av Jakub Fontana til prins Józef Poniatowski. Palasset ble praktisk talt stadig ombygd, også i det 19. århundre og i mellomkrigstiden. Det ble brent ned av tyskerne under Warszawaoppstanden i 1944, og gjenoppbygd i 1948–1949 etter krigen, stilisert til Poniatowski-epoken.
Svinerygg

Svinerygg er en av mange betegnelser om bord. Dette er en forlengelse av hudplatene i baugen slik at svineryggen utgjør en tett rekke eller skansekledning rundt den gjerne oppbygde delen forut som kalles bakken, på engelsk forecastle eller foc'slehead. Det var naturlig å gjøre det slik for å motstå overvann i sjøgang. Bakken ble tidligere brukt som oppholdsrom for mannskaper og kaltes da for ruffen.
Hillerødmotorvejen

Hillerødmotorvejen er en motorvei på Sjælland som går fra Utterslev Mose til Tjæreby og er en del av primærrute 16, den er 19 kilometer lang og ble bygget i årene 1975 – 1978. Likevel er veien mellom Allerød og Tjæreby en motortrafikkvei. Ruten er en av de store innfartsveiene til København. Langs motorveien går det en sykkelsti i begge retninger mellom København og Skovbrynet.
Bryting under samveldelekene 1994

Bryting under de britiske samveldeleker 1994. Bryting var en av flere sporter under de femtende samveldelekene som ble arrangert i Victoria i Canada i perioden 18. til 28. august 1994. Det var fjortende gangen som bryting var med på programmet i Samveldelekene. I lekene i 1994 ble det konkurrert i ti vektklasser i bryting, kun for menn. Canada ble beste nasjon med ni gullmedaljer foran Nigeria med en.
Magnus Wolff Eikrem

Karriere

Eikrem begynte karrieren i Molde Fotballklubb, der han spilte i alle aldersklasser frem til junioralder. I 2005 var han med å hospiterte med A-laget til Molde og spilte samtidig på klubbens andrelag i 2. divisjon.

Manchester United

I juni 2006 ble det klart at Eikrem var klar for den engelske storklubben Manchester United etter tidligere å ha vært på prøvespill og treningsopphold hos klubben. 
Eikrem spilte seg nesten umiddelbart inn på reservelaget, mens han gikk på skole-kontrakt med klubben. Eikrem spilte i sin første sesong som høyrekant, men etter å ha endret sin posisjon til sentral midtbane ble han flere ganger innkalt til Uniteds A-lag. Den 8. august 2007 debuterte Eikrem på A-laget til United mot skotske Dunfermline. Han fikk spille de siste 12 minuttene, etter å ha kommet inn som innbytter for Ryan Giggs. Siden kampen kun var en treningskamp ble den ikke bokført som en A-lagskamp.
I sesongen 2008/2009 spilte han 20 kamper for reservelaget og skårte to mål, inkludert et spektakulært frisparkmål mot Middlesbrough. Etter denne kampen uttalte treneren hans Ole Gunnar Solskjær blant annet at: «Magnus er en talentfull spiller. Jeg har kjent ham siden han var 12 år gammel, og jeg er naturligvis veldig, veldig fornøyd når han scorer slike mål som han gjorde i går.»
I sitt siste år i Manchester ble han flere ganger tatt med i A-lagstroppen, men fikk aldri debutert i en offisiell kamp.
Ved årsskiftet 2006/07 fikk Wolff Eikrem påvist diabetes.

Tilbake i Molde

Da Ole Gunnar Solskjær vendte hjem til Norge for å trene Molde ble det tidlig spekulert i om Eikrem skulle slå følge til moderklubben. Ryktene ble bekreftet og han ble presentert som Molde-spiller med drakt nummer 7. Han ble 6. november 2011 kåret til årets unge spiller i Tippeligaen 2011 av NISO, og fikk også plass på «årets lag» ved samme prisutdeling.
Han mottok Kniksenprisen for årets midtbanespiller i 2012. Han ble også kåret til Årets spiller i norsk fotball av VG i 2012. 
Den 24. juni 2013 skrev han under på en fireårskontrakt med den nederlandske klubben Heerenveen.
Etter kun et halvt år i Nederland ble Eikrem 8. januar 2014 klar for Premier League-klubben Cardiff City FC.
Han fikk deretter i 2015 kontrakt med Malmö FF, Seattle Sounders, og Molde igjen.
Universitetets Aula

Universitetets aula eller «Aulaen», er en festsal i Domus Media (Midtbygget) ved Universitetet i Oslos opprinnelige bygninger ved Karl Johans gate. Den ble reist som tilbygg i 1911. Salen er smykket med monumentalmalerier av Edvard Munch.

Historie

Aulaen ble reist som tilbygg på baksiden av Domus Media til Universitetets 100-årsjubileum i 1911. Rektor W.C. Brøgger var en viktig pådriver for å få bygget aulaen, som var finansiert av private givere.
Arkitekter for Aulaen var Harald Bødtker og Holger Sinding-Larsen. Selve universitetsbygningen med Domus Media ble reist etter tegninger av arkitekt og stadskonduktør Christian H. Grosch med bistand fra den berømte tyske arkitekt Karl Friedrich Schinkel. Grunnsteinen ble lagt i 1841, og anlegget ble tatt i bruk fra 1851.
Brøggers strategi var at markeringen med et praktbygg kunne generere mer aktiviteter til Universitet og forskning. I tiåret etter 1911 ble ytterligere to museer reist på Tøyen, og i 1920 vedtok man å kjøpe tomt på Blindern som senere ga rom for ekspansjon av Universitetet i Oslo.

Munchmaleriene

Edvard Munch har satt sitt preg på aulabygningen. Han malte elleve malerier som utsmykning i universitetets aula 1909-16 i forbindelse med hundreårsmarkeringen til Universitetet i Oslo. Det monumentale oppdraget regnes som en av de første store sekulære utsmykningene i Norge.
Ved utbruddet av andre verdenskrig i Norge i aprildagene 1940 ble Munch-maleriene demontert og evakuert fordi man var redd for at Aulabygningen kunne bli bombet. Etter bombeaksjonen i 1943 og brannen i Aulaen i november ble bildene fraktet til gruvene ved Kongsberg. Bildene ble limt på trefiberplater og hengt opp igjen i Aulaen i 1946.
Hestenes og Dramer

Advokatfirmaet Hestenes og Dramer & Co er et Oslo-basert advokatfirma.
Firmaets sentrale arbeidsområde er alle typer saker som er knyttet til  strafferett, fengslingssaker, saker om soningsforhold og erstatning for uberettiget strafforfølgning. Tre av firmaets partnere er faste forsvarere for Oslo tingrett og Borgarting lagmannsrett. 
Firmaet ble grunnlagt av advokat Olav Hestenes i 1966. I 1989 ble firmaet utvidet med nye partnere og flere ansatte, og navnet ble endret til dagens.  Senere har firmaet gradvis vokst, både i antall ansatte og fagområder.
Nainital

Historie

Distriktet var i Britisk India organisert i De forenede provinsene Agra og Oudh, divisjonen Kumaun. Det omfattet 6 933 km² og hadde 311 237 innbyggere i 1901. Byen Nainital var garnisonsby for den britisk-indiske armé.
Øhrebekken

Øhrebekken er en bekk nordøst på Nøtterøy i Færder kommune. Den har sitt utspring like sørvest for Tandstad. Derfra renner den sørøstover et par hundre meter før den svinger nitti grader mot nordøst, går under både Tanstadveien og Smidsrødveien, og renner ut i Øhrebukta. Det meste av bekkens løp er omgitt av jordbrukslandskap.
Gabriel Axel

Liv og karriere

Gabriel Axel vokste opp i Paris, hvor familien flyttet da han var barn. Farens møbelfabrikk gikk konkurs og familiens fire barn ble sendt hjem til Danmark i 1935. Her ble Axel først utdannet som møbelsnekker før han i 1943 ble tatt opp på Det kongelige Teaters elevskole.
Som ferdig utdannet skuespiller vendte Axel tilbake til Frankrike i 1946. Han arbeidet som skuespiller, blant annet på turneer med parisiske teatre.
I begynnelsen av 1950-årene kom han igjen til Danmark, hvor han blant annet opptrådte på Riddersalen og fikk sine første filmroller. I løpet av 1950-årene iscenesatte han en hel del teaterforestillinger og han var en meget benyttet instruktør på TV-teatret. I 1955 debuterte han også som filminstruktør.
I 1970-årene reiste Axel igjen til Frankrike for å arbeide. Sitt store internasjonale gjennombrudd fikk han i 1988 med den Oscarvinnende filmen Babettes gjestebud.
Axel mottok Statens Kunstfonds hædersydelse.

Kulturkanonen

Babettes gjestebud ble i 2006 tatt opp i den danske Kulturkanonen.
Missouris flagg

Missouris flagg består av tre striper i rødt, hvitt og blått og har i midten delstatens segl omgitt av en blå ring med 24 hvite stjerner. Flagget ble innført 22. mars 1913. Det er i størrelsesforholdet 7:12.
Spørsmålet om et eget delstatsflagg for Missouri kom opp i 1908. Da tok den patriotiske kvinneorganisasjonen Daughters of the American Revolution opp saken og oppnevnte en komité for å utarbeide forslag til flagg. Et av komitéens medlemmer, Marie Elizabeth Watkins Oliver, tegnet da det som ble fremmet som organisasjonens forslag og som etter hvert også ble vedtatt. Flaggforslaget møtte imidlertid en rekke hindre før et offisielt vedtak endelig ble fattet. Første gang saken var til behandling i delstatsforsamlingen, i februar 1909, ble et annet forslag framsatt uten at representantene samlet seg om noe alternativ. Ytterligere et annet forslag falt i april samme år. I 1911 ble forslaget fra Daughters of the American Revolution og Marie E. W. Oliver fremmet for delstatsforsamlingen, men forslaget gikk opp i røyk da kongressbygningen brant ned i februar dette året og senatet noen måneder senere stemte imot. Først i 1913 fikk flaggforslaget støtte fra begge kamre i delstatsforsamlingen og Missouris flagg ble offisielt vedtatt.
De 24 stjernene i ring viser til at Missouris var delstat nummer 24 som meldte seg inn i USA. Fargene rødt, hvitt og blått er USAs flaggfarger og indikerer delstatens lojalitet til unionen.
Platåbre

En platåbre, også kalt iskappe, er en isbre som dekker et landområde på mindre enn 50 000 km², ofte et høyland eller nær polene. OMråder med mer enn 50 000 km² sammenhengende is kalles i stedet innlandsis.
Platåbreer er ikke begrenset av topografi. En fjelltoppe kan være dekket av is, likeså overflaten av sjøer. Breens midtpunkt befinner seg normalt nær det høyeste punktet i et massiv, mens den samlede tyngden av breen motvirker at isen blir forskjøvet fra høydepunktet og nedover mot iskappens kanter.
Høvelbenk

Høvelbenk , snekkerbenk eller sløydbenk er en arbeidsbenk som brukes av snekkere for å bearbeide  trestykker av ulike slag og dermed lette arbeidet. Den består av en arbeidsplate og oftest en eller to spennanordninger for å feste arbeidstykket.
Normalt er disse spennanordningene av tre og med dreide gjenger. Høvelbenker er laget av hardt tre, som bøk, eik eller ask. Tidligere pleide snekkere å lage sin egen høvelbenk.
St. Johanneslogen Gustaf til den ledende Stjerne

St. Johanneslogen Gustav til den ledende Stjerne er en frimurerlosje i Den Norske Frimurerorden (St. Johannesloge nr. 3) som ble innviet den 10. oktober 1877 i Drammen i nærvær av Oscar II. Logen er oppkalt etter daværende kronprins og senere kong Gustav V av Sverige.
Logens devise er Soli Deo Gloria («Æren er Guds alene»).
Losjen var en av seks losjer som ble tilsluttet Den Norske Frimurerorden den 24. juni 1891.
Den første St. Johanneslogen i Drammen, Oscar t.d.f. Stjerne ble grunnlagt i 1826. I 1836 ble den overført til Christiania hvor den ble opphøyd til St. Andreasloge. Den er én av to St. Andreasloger som i dag arbeider i Stamhuset i gradene IV/V-VI.
Khepri

Symbolisme

Oldtidens egypterne knyttet Khepris navn til det egyptiske verbet kheper i betydning «utvikle» eller «å bli til». Kheper er en omskrivning av det gammelegyptiske ordet som betyr «å komme til, å endre, å skje, å eksisterte, å skape», og lignende.
Egypterne hadde observert hvordan gjødselbillen (eller pilletrillerbillen) rullet gjødsel til en ball og dyttet den foran seg til sitt hi under jorda. Egypterne trakk en forbindelse mellom solens bevegelse over himmelen og bevegelsen til gjødselballen som ble dyttet av billen. Solforbindelsen ble forsterket av det faktum at billen har antenner på hodet, og når den dyttet gjødselballen langs bakken, satt ballen mellom dens antenner, noe som lignet på den måten solskiven ble framstilt på guddommens hode mellom to horn.
Det ble antatt at billen eller skarabeen ble født i en møkkhaug uten vanlig formering. Som resultat ble Khepri likestilt med Atum, den selvskapende solguden, og senere med Ra.

Religion

Det var ingen kult dedikert til Khepri, og han var i stor grad underlagt den større solguden Ra. Ofte ble Khepri og Atum, en annen solgud, sett på som aspekter av Ra: Khepri var morgensolen, Ra var middagssolen, og Atum var kveldssolen.

Framtoning

Khepri ble framstilt som en gjødselbille, en skarabé, skjønt stundom ble han i en del gravmalerier og gravpapyri representert som et menneske med et billehode. Han ble også avbildet som en skarabé i solskipet holdt oppe av Nun.
Bilder av Khepri ble funnet i praktisk talt alle templer på grunn av hans assosiasjoner med de evig kraftfulle solgudene. Amuletter i form av skarabeer ble ganske populære. På undersiden, som var flat, kunne en risse inn formler for hell eller magiske symboler. De ble også benyttet segler.
Kristoffer Rønneberg

Kristoffer Rønneberg (født 1978, Oslo) er en norsk journalist og forfatter. Han har siden 2005 vært ansatt i Aftenposten, der han var avisens USA-korrespondent fra 2013-2017, samt fast reporter i Folkerepublikken Kina fra 2005-2007. I tillegg er han del av avisens utenriksredaksjon.

Bakgrunn

Rønneberg reiste mye i sin barndom, og har tilbragt deler av oppveksten i Kuwait. Han tok videregående utdanning ved United World College i Singapore. Senere tok han sin bachelorgrad i journalistikk og sosiologi ved City University London. 
Rønneberg har tidligere jobbet i Nettavisen og Dagens Næringsliv, samt for den norske ambassaden i Washington, D.C. Han ble i 2005 deltidsansatt i Aftenposten som journalist i Folkerepublikken Kina (2005-2007), og fikk fast ansettelse i avisen 2008. Han var deretter Aftenspostens USA-korrespondent fra 2013-2017.  
I dag er Rønneberg en sentral skikkelse i Aftenpostens utenriksredaksjon, med ukentlige reportasjeartikler.  
Rønneberg har gitt ut boken Reisen til Mandalay - en reise fra Burma til Myanmar (2015).
Bilen (språk)

Bilen er et av ni språk som snakkes i Eritrea. Det er cirka 140 000 som snakker språket.
Dhule (distrikt)

Demografi

Ved folketellingen i 2011 var det 2 048 781 innbyggere i distriktet, mot 1 707 947 i 2001. Den urbane befolkningen utgjør 27,91 % av befolkningen.
Barn i alderen 0 til 6 år utgjorde 12,76 % i 2011 mot 14,94 % i 2001. Antallet jenter i den alderen per tusen gutter er 876 i 2011 mot 907 i 2001.
Telemarksforsking

Telemarksforsking (tidligere Telemarksforsking-Bø) er et regionalt forskingsinstitutt i Bø i Telemark. Instituttet mottar basis­bevilgning fra Norges forskningsråd, og har eksistert siden 1986.
Forskningsinstituttet har fem satsningsområder: Kulturforsking, natur- og kulturbasert nyskapning, kommunalforsking, helse- og velferdsforsking og regional utvikling, entreprenørskap og innovasjon. Instituttet har utfører ofte oppdragsforkning innen kulturøkonomi, og har gjort flere undersøkelser om kunstneres inntekter. 
Telemarksforsking utarbeider Norsk kulturindeks, som er en årlig oversikt over kulturtilbud og kulturaktivitet i norske kommuner, regioner og fylker.
Aguelhok

Geografi

Aguelhok ligger nord i Tilemsidalen, og i sandsteinsmassivet Adrar des Ifoghas, ca 430 km nord for Gao og ca 150 km sør for den algeriske grensen. Aguelhok ligger midt i et ørkenlandskap.
Kommunens areal er ca 22 000 km², noe som er sammenlignbart med Belgias areal.
95 prosent av befolkningen er tuareger, og de fleste lever en nomasik livsstil.

Erobret av Ançar Dine

Mars 2012 erklærte den islamistiske gruppen Ançar Dine at de hadde erobret en militærbase i Aguelhok fra de malisiske styresmaktene. Frankrike beskyldte gruppen for summarisk å ha henrettet 82 soldater og sivilie etter at disse var tatt til fange, og beskrev gruppens taktikk for å være «i samme stil som Al-Qaida».